સામાન્ય રીતે સ્કૂલ-કૉલેજમાં ભણતાં-ભણતાં લોકો પાર્ટટાઇમ પોતાનો શોખ પૂરો કરવા કંઈક શીખે, જ્યારે નૈતિકના કેસમાં અવળું છે. તે ઢોલ અને સંગીતની દુનિયામાં વ્યસ્ત રહીને સાથે-સાથે ભણ્યો. કૉમર્સ ગ્રૅજ્યુએટ થયા પછી તેણે નક્કી કરી લીધેલું કે કરીઅર બનાવશે તો સંગીત અને ઢોલની આસપાસ જ. જોકે આવા નિર્ણયો સહેલા નથી હોતા. બાળપણમાં ઢોલ વગાડીને કમાવું ઠીક હતું, પણ છોકરો મોટો થઈને પણ એ જ કરે એ પરિવારને મંજૂર નહોતું. કચ્છીનો દીકરો વેપાર-ધંધો કરે એવી સૌની ઇચ્છા હતી. કેટલાય સંબંધીઓ સીધી કે આડકતરી રીતે ચેતનાબહેનને સમજાવતા કે તેઓ દીકરાને સમજાવીને કાં ભણવા તરફ ધ્યાન આપવા કહે અથવા તો વેપાર તરફ વાળે. સોશ્યલ પ્રેશર વિશે નૈતિક કહે છે, ‘સંબંધીઓ અને સમાજ તરફથી ખૂબ પ્રેશર હતું. મમ્મી કહેતી કે ઢોલ વગાડતા છોકરાને કોણ છોકરી આપશે? વાત સાચી પણ હતી. મારી ગર્લફ્રેન્ડના પેરન્ટ્સ પણ આ જ કારણોસર અચકાઈ રહ્યા હતા. એમ છતાં હું મક્કમ હતો, કેમ કે સંગીત અને ઢોલ વિનાની જિંદગી મને બહુ સૂની ભાસતી.’